Virallinen lehti nro C 118 , 29/04/1999 s. 0118



KIRJALLINEN KYSYMYS E-2682/98 esittäjä(t): Gerhard Hager (NI) komissiolle (1. syyskuuta 1998) Aihe: Uhkaava pakolaisvirta Kosovosta Kun nyt käy yhä todennäköisemmäksi, että Kosovossa ei pystytä löytämään diplomaattista ratkaisua, Eurooppaa uhkaa pakolaisvirta, jota voidaan verrata Bosnia-Hertsegovinasta tulevaan virtaan. Asiaa koskeva ennakkosuunnittelu yksinkertaistaisi monia asioita kriisitapauksessa. 1. Onko komissio jo käsitellyt ongelmaa ja laatinut ratkaisuehdotuksia, jotta tarvittaviin toimiin voitaisiin valmistautua asianmukaisesti jo etukäteen? 2. Jos on, millaisia nämä valmistelut ovat? 3. Jos ei, onko valmisteluja suunniteltu tehtävän lähitulevaisuudessa? 4. Neuvoston puheenjohtajamaa on ilmoittanut, että syksyllä 1998 toteutetaan toimintaohjelma, joka koskee Irakista ja sen lähialueilta tulevaa maahanmuuttajien virtaa. Tietääkö komissio, kuinka pitkällä esivalmistelut ovat ja mitä yksittäisiä kysymyksiä toimintaohjelma kattaa? Komission jäsenen Anita Gradininkomission puolesta antama vastaus (22. lokakuuta 1998) Kosovon nykyinen kriisi voidaan ratkaista vain diplomatian avulla, ja rauhanomainen ratkaisu on löydettävä. Kansainvälinen yhteisö pyrkii tähän päämäärään erityisesti yhteydenpitoryhmässä, jonka työskentelyyn komissio osallistuu. Yhteyksiä osapuoliin ja osapuolten välillä pidetään yllä jatkuvasti. Pyrkimyksenä on saada neuvotteluilla aikaan pysyvä ratkaisu, mutta talven lähestyessä ensisijaisena tavoitteena on tulitauko, jotta voitaisiin käynnistää vuoropuhelu ja ennen muuta antaa humanitaarisille järjestöille mahdollisuus torjua katastrofi. Komission läsnäolo Kosovossa alkoi vuonna 1993, ja komissio on tehostanut toimintaansa konfliktin äskettäin laajennuttua. Komissio teki 17. elokuuta 1998 kiireellisessä järjestyksessä päätöksen 5 miljoonan ecun myöntämisestä humanitaariseen apuun Kosovon kriisin uhreille. Tähän kuuluu Albaniassa ja Montenegrossa toteutettavia ohjelmia. Lisätoimia valmistellaan parhaillaan. Ellei tulitaukoa saada aikaan, maan sisäiset hätäsiirtolaiset Kosovossa joutuvat kärsimään ankarista talviolosuhteista, eikä avustusjärjestöillä ole minkäänlaisia mahdollisuuksia antaa riittävästi apua. Komissio on harkinnut mahdollisuuksia koordinoida toimintaa unionin tasolla Kosovosta mahdollisesti saapuvien pakolaisvirtojen varalta. Komissio on toistuvasti korostanut sitä, että erityisesti entisen Jugoslavian kriisiä pakenevien ihmisten laajamittaisen liikehdinnän takia unionin on varustauduttava paremmin pakolaisten massaliikehdintään liittyvien tilanteiden varalta. Erityisesti tarvitaan parempaa koordinointia jäsenvaltioiden välillä, silloin kun tilapäisiä suojelutoimia aloitetaan tai lopetetaan. Lisäksi on yhtenäistettävä jäsenvaltioiden toimintalinjoja ja käyntänteitä jossain määrin, jotta vastuu voitaisiin jakaa oikeudenmukaisesti. Komissio teki maaliskuussa 1997 ehdotuksen siirtymään joutuneiden henkilöiden tilapäistä suojelua koskevaksi yhteiseksi toiminnaksi(1). Neuvosto ei päässyt yksimielisyyteen tästä toiminnasta sen alkuperäisessä muodossa. Neuvostossa käydyt keskustelut osoittivat, että avainkysymys oli vastuun jakaminen jäsenvaltioiden välillä. Tämä kuvastui myös parlamentin lausunnossa(2). Kesäkuussa 1998 komissio teki muutetun ehdotuksen siirtymään joutuneiden henkilöiden tilapäistä suojelua koskevaksi yhteiseksi toiminnaksi(3) ja samanaikaisesti uuden ehdotuksen tilapäisen suojelun kohteena olevien, siirtymään joutuneiden henkilöiden vastaanoton ja oleskelun yhteydessä noudatettavaa solidaarisuutta koskevaksi yhteiseksi toiminnaksi. komission mielestä on erittäin tärkeää, että neuvosto hyväksyy nämä ehdotukset pikaisesti. Komissio huomauttaa myös, että Amsterdamin sopimuksen tultua voimaan EY:n muutetun perustamissopimuksen uuden 64 artiklan 2 kohta muodostaa oikeusperustan, jonka nojalla neuvosto voi komission ehdotuksesta toteuttaa tilapäisiä toimenpiteitä hätätilanteessa, jossa joukoittain unionin ulkopuolisten maiden kansalaisia saapuu äkillisesti maahan. Ennen kuin edellä mainitut suunnitelmat saadaan toteutetuksi, toimenpiteet hätäsiirtolaisten massamuuttoon liittyvän toiminnan koordinoimiseksi unionin tasolla jäävät rajallisiksi. Komissio tarkastelee kuitenkin mahdollisuutta soveltaa kiireellistä menettelyä, josta määrätään asuinseudultaan siirtymään joutuneiden henkilöiden vastaanotosta ja väliaikaisesta oleskelusta aiheutuvan vastuun jakamisesta 4. maaliskuuta 1996 tehdyssä neuvoston päätöksessä(4). Lisäksi komissio tarkastelee yhteisön talousarvion asianomaisen budjettikohdan perusteella käytettävissä olevia rahoitusmahdollisuuksia turvapaikanhakijoiden ja muiden hätäsiirtolaisten vastaanoton parantamiseksi(5). Neuvosto hyväksyi Irakista ja sen lähialueilta tulevia maahanmuuttajia koskevan unionin toimintasuunnitelman 26. tammikuuta 1998. Neuvosto tarkasteli oikeus- ja sisäasioihin liittyvien toimintasuunnitelman kohtien täytäntöönpanon edistymistä kokouksissaan 19. maaliskuuta ja 28.-29. toukokuuta 1998. Neuvosto tarkasteli toimintasuunnitelman yleistä täytäntöönpanoa 30. maaliskuuta 1998. komission käsityksen mukaan neuvosto on lähettänyt kopion toimintasuunnitelmasta tiedoksi parlamentille, ja kansalaisvapauksien ja sisäasiain valiokunta on nimittänyt esittelijäksi Anna Terrón i Cusín. (1) EYVL C 106, 4.4.1997. (2) Lainsäädäntöpäätöslauselma, johon sisältyy Euroopan parlamentin lausunto ehdotuksesta siirtymään joutuneiden henkilöiden tilapäistä suojelua koskevaksi yhteiseksi toiminnaksi, joka perustuu Euroopan unionista tehdyn sopimuksen K.3 artiklan 2 kohdan b alakohtaan, EYVL C 339, 10.11.1997. (3) EYVL C 268, 27.8.1998. (4) EYVL L 63, 13.3.1996. (5) Budjettikohta B5-803 (turvapaikanhakijoita ja muita hätäsiirtolaisia koskeva politiikka).